คลังเร่งเบิกจ่ายงบกระตุ้นศก.เต็มสูบ
กรมบัญชีกลางเร่งเบิกจ่ายงบประมาณ 2562 ได้ผลเกินเป้าหมายทั้งงบประจำและงบลงทุน
13 พ.ค. 2562

กรมบัญชีกลางเร่งเบิกจ่ายงบประมาณ 2562 ได้ผลเกินเป้าหมายทั้งงบประจำและงบลงทุน
นางญาณี แสงศรีจันทร์ ที่ปรึกษาด้านพัฒนาระบบการเงินการคลัง ในฐานะโฆษกกรมบัญชีกลาง เปิดเผยว่า ผลการใช้จ่ายเงินงบประมาณรายจ่ายประจำปี 2562 ตั้งแต่ต้นปีงบประมาณจนถึงวันที่ 30 เม.ย. 2562 งบประมาณภาพรวมมีการใช้จ่ายแล้ว 1.97 ล้านล้านบาท ของวงเงินงบประมาณ 3 ล้านล้านบาท หรือคิดเป็น 65.69% สูงกว่าเป้าหมาย 4.02%
ทั้งนี้ แบ่งเป็นรายจ่ายประจำมีการใช้จ่ายแล้ว 1.59 ล้านล้านบาท ของวงเงินงบประมาณ 2.35 ล้านล้านบาท หรือคิดเป็น 67.92% สูงกว่าเป้าหมาย 3.25%
ขณะที่รายจ่ายลงทุน (กรณีไม่รวมงบกลาง) มีการใช้จ่ายแล้ว 3.7 แสนล้านบาท ของวงเงินงบประมาณ 5.55 แสนล้านบาท หรือคิดเป็น 66.73% สูงกว่าเป้าหมาย 5.86%
โฆษกกรมบัญชีกลาง กล่าวว่า กรมบัญชีกลางยังคงให้ทีมเร่งรัดทั้งส่วนกลางและส่วนภูมิภาคติดตามการใช้จ่ายเงินของส่วนราชการต่างๆ เพื่อให้เป็นไปตามเป้าหมายที่กำหนด สำหรับหน่วยงานที่อยู่ในระหว่างดำเนินการจัดซื้อจัดจ้างได้มอบหมายให้ทีมเร่งรัดเฉพาะกิจทั้งส่วนกลางและส่วนภูมิภาคที่รับผิดชอบหน่วยงานดังกล่าว เข้าร่วมประชุม เพื่อรับฟังปัญหาอุปสรรคที่ยังไม่สามารถดำเนินการก่อหนี้ได้และหาแนวทางในการแก้ไข รวมทั้ง ได้กำชับหน่วยงานให้ก่อหนี้รายจ่ายลงทุนทุกรายการให้แล้วเสร็จภายในปีงบประมาณ เพื่อป้องกันมิให้งบประมาณถูกพับไป